ΓΡΑΠΤΗ ΕΡΩΤΗΣΗ P-2955/02

υποβολή: Charlotte Cederschild (PPE-DE) προς την Επιτροπή

(15 Οκτωβρίου 2002)

Θέμα: Διατήρηση δεδομένων

Η αποτύπωση δεδομένων και όχι η διατήρηση δεδομένων στη μνήμη είναι η αρχή επί της οποίας βασίζεται η προστασία δυνάμει αποδεικτικών στοιχείων στην Σύμβαση του Συμβουλίου της Ευρώπης για το Έγκλημα στον Κυβερνοχώρο. Τούτο το έχουνποστηρίξει όλα τα κράτη μέλη της ΕΕ και μεταξύ άλλων οι ΗΠΑ και η Ιαπωνία. Πιστεύει η Επιτροπή ότι είναι φρόνιμο να προχωρήσει πέραν αυτού που ορίζεται στη Σύμβαση πριν ακόμη να τεθεί αυτή εν ισχύι·

Απάντηση του κ. Vitorino εξ ονόματος της Επιτροπής

(21 Νοεμβρίου 2002)

Το αξιότιμο μέλος του Κοινοβουλίου ερωτά εάν η Επιτροπή θεωρεί ότι είναι φρόνιμο να προχωρήσει πέρα από το καθεστώς αποτύπωσης των αποθηκευμένων δεδομένων κίνησης που εγκρίθηκε από τη Σύμβαση του Συμβουλίου της Ευρώπης για το έγκλημα στον κυβερνοχώρο πριν ακόμα αυτή αρχίσει να ισχύει.

Η Σύμβαση του Συμβουλίου της Ευρώπης για το έγκλημα στον κυβερνοχώρο θεσπίζει ειδικές προϋποθέσεις για τη διεθνή συνεργασία όσον αφορά την καταπολέμηση του εγκλήματος στον κυβερνοχώρο. Ενώ αυτή η Σύμβαση απαιτείποχρεώσεις αποτύπωσης των αποθηκευμένων δεδομένων κίνησης, αφήνει ελεύθερα τα συμβαλλόμενα μέρη να εγκρίνουν άλλα μέτρα που είναι αναγκαία για την καταπολέμηση του εγκλήματος.

Σύμφωνα με το άρθρο 8 της Ευρωπαϊκής Σύμβασης Ανθρωπίνων Δικαιωμάτων, εναπόκειται σε κάθε κράτος μέλος, το οποίο εγκρίνει μέτρα διατήρησης των δεδομένων κίνησης, να αποδείξει ότι ο επιδιωκόμενος στόχος δημοσίου συμφέροντος δεν μπορεί να επιτευχθεί με μέτρα που να επεμβαίνουν λιγότερο στη σφαίρα της ιδιωτικής ζωής, όπως για παράδειγμα με την αποτύπωση δεδομένων.

Η Επιτροπή καταβάλλει κάθε προσπάθεια για να επιτύχει τη συμβατότητα της προστασίας των δεδομένων και των δικαιωμάτων στην ιδιωτική ζωή με τις ανάγκες επιβολής του νόμου. Θεωρεί ότι θα ήταν άκρως ευκταία μια συνεκτική προσέγγιση σε όλα τα κράτη μέλη όσον αφορά τη διατήρηση δεδομένων κίνησης για να επιτευχθούν οι στόχοι της αναλογικότητας και της αποτελεσματικότητας και να αποφευχθεί η δημιουργία κατάστασης στην οποία οι αρχές επιβολής του νόμου και η κοινότητα του Διαδικτύου θα ευρίσκονταν αντιμέτωποι με ένα συνονθύλευμα διαφόρων τεχνικών και νομικών πλαισίων.

Το θέμα στο οποίο αναφέρεται το αξιότιμο μέλος του Κοινοβουλίου, δηλαδή η διατήρηση των δεδομένων κίνησης, συζητήθηκε στην ανακοίνωση της Επιτροπής για την καταπολέμηση του εγκλήματος πληροφορικής(1). Στην ανακοίνωσή της, η Επιτροπή τόνισε ότι οποιαδήποτε λύση σε αυτό το πολύπλοκο θέμα πρέπει να είναι καλά θεμελιωμένη, ανάλογη προς το στόχο της και να εξασφαλίζει δίκαιη ισορροπία μεταξύ των διαφόρων διακυβευόμενων συμφερόντων και θεμελιωδών ανθρωπίνων δικαιωμάτων. Μόνο μια προσέγγιση η οποία θα συνδύαζε την εμπειρογνωμοσύνη και τις ικανότητες των δημοσίων αρχών, των επιχειρήσεων, των αρχών που είναι αρμόδιες για την προστασία των δεδομένων και άλλων ενδιαφερόμενων μερών καθώς και των χρηστών θα επιτύγχανε να συμβιβάσει αυτούς τους στόχους. Έκτοτε, η Επιτροπή εγκαινίασε ευρεία συζήτηση για το θέμα αυτό στο πλαίσιο του φόρουμ της Ένωσης για το έγκλημα πληροφορικής, στο οποίο συμμετέχουν το Συμβούλιο, το Κοινοβούλιο και άλλοι ενδιαφερόμενοι φορείς. Οι συζητήσεις αυτές δεν έχουν ολοκληρωθεί, επομένως η Επιτροπή θεωρεί πρόωρη την άντληση συμπερασμάτων ως προς την ανάγκη λήψης νομοθετικής δράσης στο επίπεδο της Ένωσης.

(1) COM(2000)890 τελικό.